Diari Oficial de la Generalitat Valenciana


Sumari del DOGV 7614, del 14-09-2015 (2015/7527)

RESOLUCIÓ de 2 de setembre de 2015, de la consellera d'Agricultura, Medi Ambient, Canvi Climàtic i Desenvolupament Rural, per la qual es fixen els terminis de tramitació de sol·licituds del Registre Vitícola de la Comunitat Valenciana, en el nou marc de règim d'autoritzacions de plantacions de vinya, establit pel Reglament (UE) 1308/2013, del Parlament Europeu i del Consell.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7614

Data del DOGV
:   14-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7527


Data del document
:   02-09-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * empresa privada

RESOLUCIÓ de 2 de setembre de 2015, de la consellera d'Agricultura, Medi Ambient, Canvi Climàtic i Desenvolupament Rural, per la qual es fixen els terminis de tramitació de sol·licituds del Registre Vitícola de la Comunitat Valenciana, en el nou marc de règim d'autoritzacions de plantacions de vinya, establit pel Reglament (UE) 1308/2013, del Parlament Europeu i del Consell. [2015/7527]  
El Reglament (UE) 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els reglaments (CEE) núm. 922/72, (CEE) núm. 234/79, núm. 1037/2001 i (CE) núm. 1234/2007, regula en el capítol III, el règim d'autoritzacions per a plantacions de vinya que serà aplicable a partir de l'1 de gener de 2016.  
  
Així, en virtut del que disposen els articles 61, 62 i 230 del Reglament (UE) 1308/2013, a partir de l'1 de gener de 2016, només poden realitzar-se plantacions sustentades per autoritzacions obtingudes de conformitat amb els articles 64, 66 i 68 del mencionat reglament.  
Amb este reglament el règim de concessió de drets desapareix, i deixa pas a un règim d'autoritzacions, i regula en l'article 68 un règim transitori per mitjà del qual els drets de plantació concedits de conformitat amb els articles 85 nonies, 85 decies o 85 duodecies del Reglament (CE) núm. 1234/2007, de 22 d'octubre, pel qual es crea una organització comuna de mercats agrícoles i s'establixen disposicions específiques per a determinats productes agrícoles (Reglament únic per a les OCM) poden convertir-se en autoritzacions, sempre que no hagen sigut utilitzats prèviament i siguen encara vàlids a eixa data.  
  
Basant-se en els esmentats reglaments comunitaris, i a fi de poder atendre en termini totes les peticions existents, va resultar convenient adaptar amb caràcter exclusiu per a l'exercici 2015, els terminis de tramitació de sol·licituds del Registre Vitícola de la Comunitat Valenciana previstos en l'article 13 del Decret 145/2014, de 5 de setembre, del Consell, pel qual es regula el Registre Vitícola i les declaracions obligatòries en el sector vitícola de la Comunitat Valenciana, i es dicta per a això, la Resolució de 10 de març de 2015, del conseller de Presidència i Agricultura, Pesca, Alimentació i Aigua, per la qual s'establixen per a l'any 2015 els terminis de tramitació de sol·licituds del Registre Vitícola de la Comunitat Valenciana, en el marc de l'antic règim de drets de plantació de vinya, vigent fins al 31 de desembre de 2015.  
  
No obstant això, l'específic desenvolupament del procediment per a l'aplicació al nostre país del règim d'autoritzacions, s'ha produït amb la publicació, amb data 1 d'agost de 2015 del Reial Decret 740/2015, de 31 de juliol, pel qual es regula el potencial de producció vitícola, i es modifica el Reial Decret 1079/2014, de 19 de desembre, per a l'aplicació de les mesures del programa de suport 2014-2018 al sector vitivinícola. Este reial decret establix en el capítol II el nou règim d'autoritzacions per a plantacions de vinya a partir de l'1 de gener de 2016. En l'article 4 apartat 1 establix que: «des de l'1 de gener de 2016 i fins al 31 de desembre de 2030, les plantacions de vinya de raïm de vinificació podran ser plantades o replantades únicament si es concedix una autorització de conformitat amb les condicions establides en el Reglament (UE) 1308/2013, del Parlament Europeu i del Consell, el Reglament Delegat (UE) núm. 2015/560, de la Comissió, el Reglament d'Execució (UE) núm. 2015/561, de la Comissió i en este reial decret».  
  
En la secció 2a, article 13 s'establix que els viticultors que pretenguen arrancar una superfície de vinya, hauran de presentar una sol·licitud davant de l'autoritat competent de la comunitat autònoma on estiga situada la superfície de vinya a arrancar, en la data a determinar per cada comunitat autònoma. D'altra banda, en la secció 3a, article 20, s'establix la possibilitat de sol·licitar la conversió dels drets de plantació de vinya en autoritzacions de plantació, des del 15 de setembre de 2015.  
  
Considerant que la campanya vitivinícola 2015/2016, és la primera d'aplicació del nou règim d'autoritzacions de vinya, convé facilitar la presentació i gestió de determinats expedients del Registre Vitícola de la Comunitat Valenciana i establir l'inici de presentació de sol·licituds en l'actual any 2015, encara que l'execució i la resolució d'allò que s'ha sol·licitat procedisca a partir de l'1 de gener de 2016.  
Per tot això, amb la consulta prèvia del sector afectat, en virtut de les competències atribuïdes, pel Decret 7/2015, de 29 de juny, del president de la Generalitat, pel qual es determina les conselleries en què s'organitza l'administració de la Generalitat, i fent ús de les facultats concedides per la disposició final primera del Decret 145/2014, de 5 de setembre, del Consell, resolc:  
  
Primer. Termini de tramitació de sol·licituds d'arrancada de vinya inscrit en el Registre Vitícola  
Els viticultors que pretenguen arrancar una superfície de vinya a partir de l'1 de gener, dins de la campanya 2015/2016, podran presentar la sol·licitud d'arrancada des de l'1 d'octubre fins al 31 de desembre de 2015. El termini per a efectuar l'arrancada, després de l'autorització administrativa corresponent, serà fins al 15 d'abril de 2016.  
  
Segon. Sol·licituds de conversió de drets  
En aplicació del que disposa el Reial Decret 740/2015, de 31 de juliol, pel qual es regula el potencial de producció vitícola, els titulars de drets de plantació o replantació concedits abans del 31 de desembre de 2015, podran sol·licitar la seua conversió en autoritzacions de plantació, des del 15 de setembre de 2015.  
En el cas que els dits drets de plantació vagen a ser utilitzats l'any 2016 dins d'operacions de reestructuració i reconversió de la vinya que s'incloguen en sol·licituds anuals d'ajuda del dit exercici, haurà de sol·licitar-se la conversió d'eixos drets en autoritzacions de plantació en el moment de presentar la referida sol·licitud anual, si no haguera sigut sol·licitada prèviament.  
  
Tercer. Efectes  
La present resolució produirà efectes des de l'endemà de la publicació en el Diari Oficial de la Comunitat Valenciana  
  
Contra la present resolució, que posa fi a la via administrativa, podrà interposar-se un recurs potestatiu de reposició, en el termini d'un mes, davant del mateix òrgan que va dictar l'acte, comptador des de l'endemà de la publicació de la present resolució en el Diari Oficial de la Comunitat Valenciana, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptadors des de l'endemà de la publicació de la present resolució en el Diari Oficial de la Comunitat Valenciana, d'acord amb el que establix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 2 de setembre de 2015  
  
La consellera d'Agricultura, Medi Ambient,  
Canvi Climàtic i Desenvolupament Rural  
ELENA CEBRIÁN CALVO